Puh Ginada
- Ada kidung satua melah, tutur Malate kasembir, matembang Ginada reko, nanging twara pati mupuh, suduke katahan singsal, Dewa Gusti, aksama titiang manyurat.
- Sang Prabu ring Jenggala, agunge manyakrawarti, mabala natan paingan, madue putra aukud, mapesengan Mantri Koripan, anom alit, wau ida madue mendra.
- Kadi Hyang Smara ngindarat, rupane twara madenin, yening sasoring akasa, tong ada ratu mamandung, sakadi ring warnan ida, tuhu lewih, baguse ngenyudang manah.
- Para istri katah kasmaran, pada lulut tresneng asih, di jaba miwah di jero, tua bajang liu buduh, ane tua buin pamadat, milu ngidih, tuara ngasen gigi onggang.
- Binal girang jibrag-jibrag, nganggo rorob mawangi-wangi, kaden deweke bajang enyom, ngawe tingkah tandang ayu, lebihan tekening bajang, mangungkulin, mabunga ya gegempolan,
- Tan kocapan punika, kawuwus Rahaden Mantri, sampun wengi ida nidra, samantara tengah dalu, raris ida manyumpena, turunin Ratih, gelis matangi Rahadya.
- Tumulya tatas raina, Raden Mantri raris mijil, medal ida ka bencingah, mangraos lunga maburu, prabekel miwah parekan, katah ngiring, tuara da milihin dina.
- Pramangkin ida lunga, tumuli raris mamargi, saha senjata mwang basong, Punta Jrudeh Kretala tumut, pamargine tan pararian, gelis prapti, Raden Mantri maringalas.
- Satekane maring alas, katah burone kapanggih, Raden Mantri gelis ngandika, "Kema kaka pada ngepung, pangiringe matur sembah, titiang ngiring, sandikan Cokor I Dewa".
50
lus_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn unk